# Gyanada Kakati

Gyanada Kakati (assameraz: জ্ঞানদা কাকতি), jaiotzez Das, (Shillong, 1932 – ibidem, 2025eko urtarrilaren 8a) indiar aktore eta abeslaria izan zen, batez ere assamerazko filmetan antzeztu zuena. 1949an debutatu zuen Parghat filmean eta bengalerazko zineman ere jardun zuen. Bere Puberun filma Berlingo Nazioarteko Zinemaldirako hautatu zuten lehen asamerazko filma izan zen. 2002an, Assam estatuko gobernuak Bishnu Rabha saria eman zion.

## Bizitza pertsonala

Deven Das eta Birja Dasen alaba, Gyanada Das Shillongen jaio zen 1932an. Bere arbasoen etxea Panbazarren zegoen, baina familia Labanen bizi izan zen aitaren lanagatik. Lohit Kakatirekin ezkonduta zegoen. 2025eko urtarrilaren 8an hil zen, 92 urte zituela.

## Ibilbidea

Gyanadaren aita antzerki aktorea zela eta, antzerki giroa eta laguntza izan zuen txikitatik. Nerabea zela, Sati Beula antzezlanean dantzatu zuen eta Bishnu Prasad Rabharen onespena jaso zuen. Hala ere, ezkondu ondoren bakarrik hasi zuen bere ibilbide profesionala. 1948an estreinatu zen Parghat filmean egindako lanagatik harrera ona izan zuen, eta horrek bere aktore-karrera bultzatu zuen. Geroago film arrakastatsu ugaritan antzeztu zuen, hala nola Piyali Phukan, Sarapat, Lakhimi, Ronga Police, Puberun, Saknoiya, Pratham Ragini, Puwati Nisar Sopun, Narkasur, Upar Mahala, Khekh Bisar, Priya Jan, Rag-Virag etab.
1959an estreinatutako Puberun filma 1960an Berlingo Zinemaldirako hautatu zuten, non Sophia Loren eta Cary Grant bezalako aktoreak ezagutu zituen. Nilachaley Mahaprabhu, Gadher Mathe, Barma eta bengalerazko beste film batzuetan antzeztu zuen. Assamerako zinema industriari eskaini zion bere bizitza eta Bollywoodeko film batzuetan parte hartzeko aukera baztertu zuen (horietako bat Bandini zen).
Aktore izateaz gain, abeslaria ere izan zen. Shillongeko eta Guwahatiko Akashwani zentroetan maiz abestu zuen. Gainera, bere abestiak gramofonoan grabatu zituen.

## Filmografia

| Urtea | Izenburua | Pertsonaia |
| 1948 | Parghat | |
| 1955 | Piyoli Phukan | |
| 1956 | Sarapat | |
| 1956 | Lakhimi | |
| 1958 | Ronga Police | |
| 1959 | Puwati Nisar Sapon | |
| 1959 | Puberun | Meghali |
| 1959 | Saknoiya | Lakhimi |
| 1962 | Narakasur | Basumati |
| 1971 | Khekh Bisar | |
| 1972 | Upar Mahala | |
| 1979 | Pratham Ragini | |
| 1993 | Priyajan | |
| 1996 | Rag-Virag | |

## Erreferentziak

* ↑ (Ingelesez) Borthakur, Dibya J. «Dulal Roy, Gyanada Kakati felicitated» Assam Times 2007-09-18 (Noiz kontsultatua: 2025-01-25).
* ↑ (Ingelesez) «Film Festivals» Government Of Assam, India (Noiz kontsultatua: 2025-01-25).
* 1 2 3 4 5 (Ingelesez) Sharma, Bobbeeta. «How Assamese film found its mojo» Scroll.in 2014-08-30 (Noiz kontsultatua: 2025-01-25).
* 1 2 3 (Ingelesez) «Fans gather to pay tribute to Bhupenda - Eminent personalities recall their association with the bard and his contribution to society» The Telegraph Online 2011-11-15 (Noiz kontsultatua: 2025-01-25).
* 1 2 (Ingelesez) «Shillong mourns Bhupenda’s demise» The Shillong Times 2011-11-05 (Noiz kontsultatua: 2025-01-25).
* ↑ (Ingelesez) Malakar, Dhrubajyoti. «Actor Gyanada Kakati dies at 93 in Shillong» Guwahati News 2025-01-09 (Noiz kontsultatua: 2025-01-25).
* ↑ (Ingelesez) «Documentary on legendary Assamese Actress, Jnanada Kakati» North East Film Journal 2023-03-26 (Noiz kontsultatua: 2025-01-25).
* ↑ (Ingelesez) «Veteran Assamese actress Jnanada Kakati dies at 94» ThePrint 2025-01-09 (Noiz kontsultatua: 2025-01-25).
* ↑ (Ingelesez) «Assam: Veteran Actress Gyanda Kakati Passes Away at 92» Sentinel Assam 2025-01-09 (Noiz kontsultatua: 2025-01-25).